**ΟΔΗΓΙΕΣ ΠΡΟΣ ΤΟΥΣ ΠΡΟΜΗΘΕΥΤΕΣ**

Οι προμηθευτές στο πλαίσιο έργων/προγραμμάτων που διαχειρίζεται ο Ε.Λ.Κ.Ε, σύμφωνα με την υπ’ αριθ. 52445 ΕΞ 2023/4.4.2023 ΚΥΑ (Β’ 2385) **υποχρεούνται** να εκδίδουν **ηλεκτρονικά τιμολόγια** με τη χρήση **παρόχων** υπηρεσιών ηλεκτρονικής έκδοσης στοιχείων για δαπάνες σε εκτέλεση συμβάσεων (Ν.4412/2016) οι διαδικασίες σύναψης των οποίων θα εκκινήσουν **μετά την 1η Ιούνιου 2024 (1/06/2024).**

Υποχρέωση υποβολής ηλεκτρονικού τιμολογίου **δεν υφίσταται για δημόσιες συμβάσεις ήσσονος αξίας, δηλαδή για συμβάσεις εκτιμώμενης αξίας ίσης ή κατώτερης του ποσού των 2.500 € χωρίς Φ.Π.Α**

**Σημαντική διευκρίνιση:**

Οι προμηθευτές εφόσον επιλέξουν την ηλεκτρονική τιμολόγηση μέσω παρόχου, εκδίδουν υποχρεωτικά ηλεκτρονικό τιμολόγιο για το σύνολο της ασκούμενης δραστηριότητας τους ( αρ. 71ΣΤ, Ν.4172/2013).

Ως ηλεκτρονικό τιμολόγιο ορίζεται το τιμολόγιο που έχει συνταχθεί σύμφωνα με το ευρωπαϊκό πρότυπο έκδοσης ηλεκτρονικών τιμολογίων το οποίο διαβιβάζεται και παραλαμβάνεται σε διαρθρωμένη ηλεκτρονική μορφή, η οποία επιτρέπει την αυτόματη και ηλεκτρονική επεξεργασία του.

**Δεν αποτελούν ηλεκτρονικά τιμολόγια** για τις δημόσιες συμβάσεις, τιμολόγια τα οποία δεν έχουν συνταχθεί σύμφωνα με τους κανόνες του εθνικού/ευρωπαϊκού προτύπου και έχουν δρομολογηθεί μέσω του Κέντρου Διαλειτουργικότητας της Γενικής Γραμματείας Πληροφοριακών Συστημάτων και Ψηφιακής Διακυβέρνησης (ΚΕΔ) ή αποτελούν αρχείο εικόνας, αρχείο pdf κ.λπ., ή το τιμολόγιο έχει εκδοθεί μέσω της εφαρμογής “timologio” της Α.Α.Δ.Ε.

Για να στείλετε ηλεκτρονικά τιμολόγια θα πρέπει:

1. Να επιλέξετε έναν πιστοποιημένο πάροχο Υπηρεσιών Ηλεκτρονικής Τιμολόγησης ([λίστα παρόχων](https://www.gsis.gr/node/679/)) . Ο πάροχος θα σας καθοδηγήσει για τις λεπτομέρειες διασύνδεσης του  ERP σας για την αποστολή ηλεκτρονικών τιμολογίων.
2. Να συμπληρώσετε σωστά τα υποχρεωτικά πεδία όπως ορίζονται στην [ΚΥΑ 63446/2-6-2021](https://www.gsis.gr/sites/default/files/eInvoice/YA-63446-31.5.2021-B2338-1H-ANTIKATASTASH.pdf) του εθνικού μορφότυπου του ηλεκτρονικού τιμολογίου. (Αναλυτικές οδηγίες παρέχονται στην αριθ.οικ.42465ΕΞ2022/30-3-2022 εγκύκλιο).   Όταν το Ηλεκτρονικό τιμολόγιο αφορά Δημόσια Σύμβαση, τα στοιχεία για τη συμπλήρωση των πεδίων βρίσκονται στο έγγραφο της Σύμβασης. Για οποιαδήποτε περαιτέρω αναγκαία διευκρίνιση, θα πρέπει να απευθύνεστε στους αρμόδιους  υπαλλήλους της ΜΟΔΥ του ΕΛΚΕ. Απαραίτητες πληροφορίες για την δρομολόγηση της ηλεκτρονικής τιμολόγησης :

* Κωδικός Αναθέτουσας Αρχής για την ηλεκτρονική τιμολόγηση(ΑΑΗΤ) του ΕΛΚΕ : 1020.E00680.0001 (σχετικό πεδίο στο ηλεκτρονικό τιμολόγιο ΒΤ – 46)
* ΑΔΑ της ανάληψης υποχρέωσης (σχετικό πεδίο στο ηλεκτρονικό τιμολόγιο ΒΤ-11)
* ΑΔΑΜ της σύμβασης εφόσον υπάρχει ή η τιμή 0 στην περίπτωση που δεν υπάρχει (στοιχείο αναφοράς της σύμβασης)
* Κωδικός έργου resCom (σχετικό πεδίο στο ηλεκτρονικό τιμολόγιο – Στοιχείο Αναφοράς Αγοραστή ΒΤ\_10)

Για κάθε αποστολή ηλεκτρονικού τιμολογίου, οι προμηθευτές λαμβάνουν αυτοματοποιημένα μηνύματα για την επιτυχή ή όχι  παραλαβή του, καθώς και την κατάσταση  επεξεργασίας του από την ΜΟΔΥ του ΕΛΚΕ έως την πληρωμή (ή τυχόν απόρριψη του).

Η υποχρεωτικότητα υποβολής ηλεκτρονικών τιμολογίων θα ισχύει για όλες τις δαπάνες ανεξαρτήτως ποσού δαπάνης **από 1/1/2025**.

Αναλυτικές οδηγίες για την ηλεκτρονική τιμολόγηση στις δημόσιες συμβάσεις παρέχονται στην ιστοσελίδα της Γενικής Γραμματείας Πληροφοριακών Συστημάτων & Ψηφιακής Διακυβέρνησης (Γ.Γ.Π.Σ.Ψ.Δ.) στη διαδρομή

<https://www.gsis.gr/polites-epiheiriseis/pliromes-kai-eispraxeis/e-invoice>

Ο ΕΛΚΕ λαμβάνει μέσω της ΕΔΗΤ ή του ΠΣ resCom το ηλεκτρονικό τιμολόγιο ενώ παράλληλα ο Επιστημονικά Υπεύθυνος θα πρέπει να υποβάλει την εντολή δαπάνης για την εκκαθάριση της δαπάνης.